《奉陪知府内翰至卞山有诗五首 其二 庵居》
宋代·程俱

幽亭名思洛，寒潭俯澄虚。回头三百年，胜地成荒墟。

公今草堂三，无乃昔所居。环之碧玉峰，带以清冷渠。

流泉响琴筑，松竹皆箫竽。妙哉无尽藏，一一为我娱。

东冈作兰若，钟梵邻樵渔。亦有桑柘村，旁开蔬果区。

何烦引三径，故自与世疏。主人去霄汉，夜直承明庐。

斯游入清梦，傥寄空中书。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。